wickkiey/tamil-wikipedia-chunked huggingface dataset:
# கிரேட்டா தூன்பர்க்

## டெட் மாநாடு

முதல் தர நுட்பவியலாளர்கள், அறிவியலாளர்கள், சமூகச் சேவையாளர்கள், அரசியல்வாதிகள் கலந்து கொண்டு 20 நிமிடத்துக்குள் முக்கிய கருத்துக்களைப் பற்றி விவாதிக்கின்ற டெட் மாநாடு ஸ்டாக்ஹோமில் ஒவ்வோராண்டும் நடைபெறும். 24 நவம்பர் 2018இல் நடைபெற்ற அம்மாநாட்டில் பேசும்போது அவர், பருவநிலை மாற்றம் பற்றி முதன்முதலாக தன் எட்டு வயதில் கேள்விப்பட்டதாகவும், அதற்கு முக்கியத்துவம் தராப்படாததற்குக் காரணம் புரியவில்லை என்றும், தன்னுடைய எதிர்ப்பினை வெளிப்படுத்தாவிட்டால் தான் இறந்துகொண்டிருப்பதாக உணர்வதாகவும் கூறினார். “2018வாக்கிலேயே நீங்கள் ஏன் எவ்வித நடவடிக்கையும் எடுக்கவில்லை என்று தன் குழந்தைகளும், பேரக்குழந்தைகளும் என்னை நோக்கிக் கேட்பர்” என்ற தன்பர்க், உரையின் நிறைவாக “விதிமுறைகளுடன் விளையாடிக்கொண்டு நாம் உலகை மாற்றமுடியாது. ஏனென்றால் விதிகள் மாற்றப்படவேண்டும்” என்றார்.
# கிரேட்டா தூன்பர்க்

## விருதுகள்

உலகளவில் பிரபலமான நிலையில் அனைவருடைய கவனமும் அவரை நோக்கித் திரும்பியது. மே 2019இல் டைம் இதழின் அட்டைப்படத்தில், அடுத்த தலைமுறைக்கான தலைவர் என்ற குறிப்போடு இடம்பெற்றார். அவரை பலர் முன்மாதிரியாகக் கொள்கின்றனர். அவ்விதழ் அவரை "உலகின் நபர் 2019" என தேர்ந்தெடுத்தது. அவருடைய பள்ளிப் போராட்டத்தைப் பற்றிய 30 நிமிட குறும்படம் பற்றிய செய்தி வைஸ் என்ற இதழில் வெளியானது. கிரேட்டா தன்பெர்க் ‘வாழ்வாதார உரிமை விருது’-க்கு தேர்வு செய்யப்பட்டுள்ளதாக ஸ்வீடன் நாட்டை சேர்ந்த மனித உரிமைகள் விருதுக்கான தேர்வுக்குழு தலைவர் தெரிவித்துள்ளார் .. டைம்ஸ் பத்திரிக்கையின் "உலகின் நபர் 2019" என தேர்ந்தெடுக்கப்பட்டார். தன்பர்க் பல விருதுகளைப்பெற்றுள்ளார். மிகப்பிரபலமான நூறு பேரில் கிரேட்டா தன்பர்க் ஒருவர் என்று டைம் இதழ் புகழாரம் சூட்டியுள்ளது. செப்டம்பர் 2019இல் நியூயார்க்கில் நடைபெற்ற ஐக்கிய நாடுகள் சபையின் பருவநிலை மாற்ற மாநாட்டில் கலந்துகொண்டார்.
# கிரேட்டா தூன்பர்க்

## ஒரு முன்னுதாரணம்

இவர் ஆட்டிசத்தின் ஒரு வகையான அசுபெர்கர் குறைபாட்டால் பாதிக்கப்பட்டிருந்தாலும் உலகில் உணவுப்பழக்கபழக்கத்தினாலும் உலகம் சூடாகிறது என்று கூறி சைவ உணவை உண்பது விமான பயணத்தை தவிர்ப்பது என பல வகையிலும் புவி வெப்பமாவதைத்தடுக்க போராடிவருகிறார். சுற்றுச்சூழலைப் பாதுகாக்க தன் பழக்கவழக்கங்களை இவ்வாறாகக் கடைபிடித்து, ஒரு முன்னுதாரணமாக இருந்து வருகிறார்.
# எசுக்கிமோ - அலெயுத் மொழிகள்

**எசுக்கிமோ - அலெயுத் மொழிகள்** (Eskimo–Aleut languages), என்பது அலாசுக்கா, கனேடிய ஆர்க்டிக், நுனவிக், நுனத்சியாவுத், கிறீன்லாந்து, உருசியாவின் தூர கிழக்கில் உள்ள சுக்கோத்கா தீவக்குறை ஆகிய இடங்களின் தாயக மக்களின் மொழியைக் குறிக்கின்றது. இம்மொழிகள் **எசுக்காலெயுத் மொழிகள்** அல்லது **இனுயிட்-யுப்பிக்-உனன்கன் மொழிகள்** போன்ற பெயர்களாலும் அழைக்கப்படுகின்றன.  
எசுக்கிமோ-அலெயுத் மொழிக் குடும்பத்தில் இரண்டு கிளைகள் உள்ளன. ஒன்று எசுக்கிமோ மொழிகள், மற்றது அலெயுத் மொழி. அலெயுத் மொழிக் கிளையில் அலெயுத் என்னும் ஒரேயொரு மொழியே உள்ளது. அலெயுத்தியத் தீவுகளிலும், பிரிபிலோஃப் தீவுகளிலும் இம்மொழியைப் பேசும் மக்கள் வாழ்கின்றனர். இது பல கிளை மொழிகளாகப் பிரிந்துள்ளது. எசுக்கிமோ மொழிகளும் இரு கிளைகளாகப் பிரிந்துள்ளன. யுப்பிக் மொழிகள் அலெசுக்காவின் மேற்கு, தென்மேற்குப் பகுதிகளிலும், சுக்கோத்காவிலும் பேசப்படுகின்றது. இனுயிட் கிளை மொழிகளைப் பேசுபவர்கள் வட அலாசுக்கா, கனடா, கிறீன்லாந்து ஆகிய பகுதிகளில் வாழ்கின்றனர். ஒரு பெரிய பிரதேசத்தில் வழங்கு இனுயிட் மொழிகள் பல வகைகளாக உள்ளன. அயலில் உள்ள வகைகள் ஒத்தவையாக இருந்தாலும் மையப் பகுதிகளில் இருந்து தொலைவில் டையோமேடே தீவுகள், கிழக்கு கிறீன்லாந்து போன்ற இடங்களில் வழங்கும் வகைகள் பெரிய வேறுபாடுகளைக் கொண்டுள்ளன.  
சிரெனிக் என்னும் மொழியின் சரியான இடத்தை மொழியியலாளர்கள் இன்னும் முடிவு செய்யவில்லை. சிலர் உதை யுப்பிக் மொழிகளின் ஒரு கிளையாக எண்ணுகின்றனர். வேறு சிலர் யுப்பிக், இனுயிட் ஆகிய கிளைகளுக்கு இணையாக இது எசுக்கிமோ குடும்பத்தின் மூன்றாவது கிளை என்கின்றனர்.
# எசுக்கிமோ - அலெயுத் மொழிகள்

## வரலாறு

இற்றைக்கு நான்காயிரம் ஆண்டுகளுக்கு முன்னரே எசுக்கிமோ மொழிகளினதும், அலெயுத் மொழிகளினதும் பொது மூதாதை மொழியில் இருந்து எசுக்கிமோ, அலெயுத் கிளைகள் பிரிந்துவிட்டதாக அலாசுக்கா நாட்டக மொழி மையம் (Alaska Native Language Center) நம்புகின்றது. சுமார் 1,000 ஆண்டுகளுக்கு முன்னர் எசுக்கிமோ மொழிக் குடும்பம் யுப்பிக், இனுயிட் என்னும் இரு கிளைகளாகப் பிரிந்தது.  
எசுக்கிமோ - அலெயுத் மொழிகள் அமெரிக்காக்களின் நாட்டக மொழிகளுக்குள் அடங்குகின்றன. இது ஒரு புவியியல் சார்ந்த வகை பிரிப்பே அன்றி மரபுவழி சார்ந்த வகைபிரிப்பு அல்ல. எசுக்கிமோ - அலெயுத் மொழிகளுக்கு வட அமெரிக்காவின் பிற மொழிக் குடும்பங்களுடன் விளக்கிக்காட்டக்கூடிய அளவு தொடர்புகள் இல்லை. இம்மொழிக் குடும்பம் தனியானதும், வரலாற்றுக்கு முந்தியகாலத்தில் ஆசியாவில் இருந்து கடைசியாகப் புலம் பெயர்ந்த மக்களோடு தொடர்புடையது என்றும் நம்புகின்றனர்.  
கிழக்குச் சைபீரியாவிலும் வடகிழக்குச் சீனாவிலும் பேசப்படும் வடக்குத் துங்குசிய மொழிகளில் எசுக்கிமோ - அலெயுத் மொழிகளின் கடன்சொற்கள் காணப்படுவதாகவும், இச்சொற்கள் தெற்குத் துங்குசிய மொழிகளில் இல்லை என்றும் அலெக்சாண்டர் வோவின் (2015) எடுத்துக்காட்டினார். இது எசுக்கிமோ-அலெயுத் மொழிகள் ஒரு காலத்தில் கிழக்கு சைபீரியாவில் பரவலாகப் பேசப்பட்டதைக் காட்டுவதாக அவர் கருதினார். 2,000 ஆண்டுகளுக்கு உட்பட்ட காலத்திலேயே வடக்குத் துங்கிசிய மொழிகள் எச்கிமோ - அலெயுத் மொழிகளிடம் கடன் பெற்றிருக்கவேண்டும் என அவர் கணக்கிட்டார். இக்காலத்திலேயே துங்குசியர்கள் தமது தாயகமான அமுர் ஆற்றின் நடுப் பகுதிகளிலிருந்து வடக்கு நோக்கிப் பரவியதை அவர் சுட்டிக்காட்டினார். முந்து எசுக்கிமோ - அலெயுத் மக்களின் தாயகம் சைபீரியாவிலேயே உள்ளது என்றும் அலாசுக்காவில் அல்ல என்றும் வொல்வின் கருதுகின்றார்.
# எசுக்கிமோ - அலெயுத் மொழிகள்

## உலக மொழிக் குடும்பங்களும் எசுக்கிமோ - அலெயுத் மொழிகளும்

எசுக்கிமோ - அலெயுத் மொழிகளுக்கு உலகின் பிற மொழிக் குடும்பங்களுடன் எவ்வித மரபுவழித் தொடர்புகளும் இல்லை என்பதே தற்போதுவரை மொழியியலாளர்களால் ஏற்றுக்கொள்ளப்பட்ட நிலைப்பாடாக உள்ளது.
# அம்மோனியம் பைகார்பனேட்டு

**அம்மோனியம் பைகார்பனேட்டு** (Ammonium bicarbonate) என்பது (NH<sub>4</sub>)HCO<sub>3</sub> என்ற மூலக்கூற்று வாய்ப்பாட்டை உடைய கனிமச் சேர்மம் ஆகும். இந்தச் சேர்மமானது இதன் நீண்ட வரலாற்றுக்கேற்ப பல்வேறு பெயர்களைக் கொண்டுள்ளது. வேதியியல்ரீதியாக கூறினால் இது அம்மோனியம் அயனியினுடைய பைகார்பனேட்டு உப்பாகும். இது நிறமற்ற திண்மமாகும். இது எளிதில் சிதைவடைந்து அம்மோனியா, நீர் மற்றும் கார்பனீராக்சைடாக சிதைவடைகிறது.
# அம்மோனியம் பைகார்பனேட்டு

## தயாரிப்பு

அம்மோனியம் ஐதராக்சைடானது அம்மோனியாவுடன் கார்பனீராக்சைடைச் சேர்ப்பதால் தயாரிக்கப்படுகிறது.  
:CO<sub>2</sub> + NH<sub>3</sub> + H<sub>2</sub>O → (NH<sub>4</sub>)HCO<sub>3</sub>  
அம்மோனியம் பைகார்பனேட்டானது நிலையற்றதாக இருப்பதால் வினைக்கரைசலானது குளிர்ச்சியான சூழலில் வைக்கப்படுகிறது. இதன் காரணமாக விளைபொருளானது வெண்மை நிறத் திண்மமாக வீழ்படிவாகிறது. 1997 ஆம் ஆண்டில் 100,000 டன்கள் அம்மோனியம் பைகார்பனேட்டு இந்த முறையில் தயாரிக்கப்பட்டது.  
அம்மோனியா வாயுவானது வலிமையான செஸ்கிகார்பனேட்டின் நீர்க்கரைசலுள் செலுத்தப்படுகிறது. ( (NH<sub>4</sub>)HCO<sub>3</sub>, (NH<sub>4</sub>)<sub>2</sub>CO<sub>3</sub>, and H<sub>2</sub>O ஆகியவற்றின் 2:1:1 கலவை) அவ்வாறு செலுத்தப்பட்டவுடன் சாதாரண அம்மோனியம் கார்பனேட்டாக ((NH<sub>4</sub>)<sub>2</sub>CO<sub>3</sub>) மாறுகிறது. இது 30°செல்சியசு வெப்பநிலையில் தயாரிக்கப்பட்ட கரைசலிலிருந்து இது திட வடிவில் பிரித்தெடுக்கப்படலாம். இந்தச் சேர்மம் காற்றுடன் வினைபுரியச் செய்யும் போது அம்மோனியாவினை வெளியிட்டு அம்மோனியம் பைகார்பனேட்டாக மாறுகிறது.
# அம்மோனியம் பைகார்பனேட்டு

## தயாரிப்பு

### ஆர்ட்சுஆர்ன் உப்பு

அம்மோனியம் கார்பனேட்டின் இயைபு மிக நீண்ட காலமாகவே அறியப்பட்டிருக்கிறது. ஒரு காலத்தில் அவை வணிகரீதியாகத் தயாரிக்கப்பட்டுள்ளது. முன்னதாக இது சால் வாலடைல் அல்லது ஆர்ட்சுஆர்ன் உப்பு என அழைக்கப்பட்டது. இது நைட்ரசனைக் கொண்டுள்ள கரிமப் பொருள்களான முடி, கொம்பு, தோல் போன்றவற்றை உலர் வடித்தலுக்கு உட்படுத்துவதன் மூலம் தயாரிக்கப்படுகிறது. இந்தப் பொருட்கள் அம்மோனியம் பைகார்பனேட்டுடன் கூடுதலாக அம்மோனியம் கார்பனேட்டையும் கொண்டுள்ளது. சில நேரங்களில் இது அம்மோனியம் செஸ்கிகார்பனேட்டு எனவும் அழைக்கப்படுகிறது. இது வலிமையான அம்மோனிய நெடியினை உடையது. ஆல்ககாலுடன் நொதிக்கச் செய்யப்படும் போது கார்பமேட்டானது கரைந்து அம்மோனியம் பைகார்பனேட்டின் வீழ்படிவை விட்டுச் செல்கிறது. சமைக்கும் போது சிறிதளவு அம்மோனியாவின் நெடி இருப்பினும் அது வேகமாக மறைந்து சுவையற்றதாகி விடுகிறது. ரொட்டி சோடா மற்றும் ரொட்டி பொட்டாஷ் ஆகியவற்றுடன் ஒப்பிடும் போது ஒரே அளவான காரணிக்கு அதிக வாயுவை வெளியிடும் தன்மை கொண்டதாக இருக்கும் கூடுதல் நன்மையைக் கொண்டுள்ளது. அத்தோடு இந்தச் சேர்மம் முழுமையாக சிதைவடைந்து நீர் மற்றும் வாயுக்களாகி விடுவதாலும் வெப்பப்படுத்தும் போது அவையும் ஆவியாகிப்போய் விடுவதாலும், சோப்பு போன்ற வழவழப்புத் தன்மையையோ, உப்புத்தன்மையையோ இறுதியாகத் தயாரிக்கப்படும் உணவுப் பண்டத்தில் விட்டுச் செல்வதில்லை.  
இது சீனாவில் செலவு குறைவான நைட்ரசன் உரமாக பயன்படுத்தப்பட்டு வந்தது. யூரியாவின் கண்டுபிடிப்பிற்குப் பின்ன அதன் தரம் மற்றும் நிலைத்தன்மையின் காரணமாக இதன் பயன்பாடு வழக்கொழிந்து போனது. இச்சேர்மமானது தீயணைப்புக் கருவிகளில் பயன்படும் சேர்மமாகவும், மருந்துப் பொருட்கள் தயாரிப்பின் போதும், சாயங்கள் மற்றும் நிறமிகளிலும், அடிப்படையான உரங்களிலும் இது பயன்படுகிறது. அம்மோனியம் பைகார்பனேட்டானது இன்றும் இரப்பர் மற்றும் நெகிழி தொழிற்சாலைகளில் பரவலாகப் பயன்படுகிறது. தோல் பதனிடுதல், பீங்கான் தயாரிப்பு மற்றும் வினைவேக மாற்றிகளின் தயாரிப்பு ஆகியவற்றிலும் பயன்படுகிறது.
# ஐந்தாவது மருத்துவர்

**ஐந்தாவது மருத்துவர் (ஃபிப்த் டாக்டர் Fifth Doctor)** என்பது பிபிசி தொலைக்காட்சியில் வெளியான அறிவியல் புனைகதை தொலைக்காட்சித் தொடரான *டாக்டர் ஹூவில் உள்ள* கதைமாந்தரின் பெயர் ஆகும். பீட்டர் டேவிசன் என்பவர் இந்தக் கதாப்பாத்திரத்தில் நடித்திருந்தார்.
# ஐந்தாவது மருத்துவர்

## கண்ணோட்டம்

இதற்கு முந்தைய மருத்துவராக நடித்த டாம் பேக்கர், நான்காவது மருத்துவர் தொடரில் இருந்து விலகுவதாக பிபிசி தெரிவித்தது. பின்னர், நிகழ்ச்சியின் தயாரிப்பாளர்கள் அடுத்த தொடரில் நடிக்கும் இந்தக் கதாப்பத்திரம் முந்தைய நடிகரின் தோற்றத்தில் இருந்து வேறுபட்டிருக்க வேண்டும் அதே சமயத்தில் அவர் மக்களில்டம் ஏற்கனவே சற்று அறிமுகம் கொண்டவராக இருத்தல் வேண்டும் எனவும் நினைத்தது. பிபிசியின் மற்றொரு தொடரான *ஆல் கிரியேச்சர்ஸ் கிரேட் அண்ட் ஸ்மால்* என்பதில் டிரிஸ்டன் பார்னன் எனும் கதாப்பத்திரத்தில் நடித்த பீட்டர் டேவிசன் என்பவர் பரவலாக கவனம் பெற்றார். அதனால் அவரை இந்தக் கதாப்பத்திரத்தில் நடிக்க தயாரிப்பாளர்களான ஜான் நாதன் -டர்னர் வரி ஆகிய இரு தயாரிப்பாளர்களும் தீர்மானித்தனர். ஃபிப்த் டாக்டரின் சகாப்தம் என்பது "அடிப்படைகளுக்குத் திரும்பு" எனும் அணுகுமுறையால் பரவலாக அறியப்பட்டது.மேலும் சில நகைச்சுவை மற்றும் சில நேரங்களில் வரும் திகில் மற்றும் அறிவியல் துல்லியத் தன்மை ஆகியவை இந்தத் தொடரில் இருக்க வேண்டும் என இதன் தயாரிப்பாளர்களான ஜான் நாதன்-டர்னர் ஆகியோர் ஊக்குவித்தனர்.
# ஐந்தாவது மருத்துவர்

## தோற்றங்கள்

ஃபிப்த் டாக்டர் கதாப்பத்திரம் முதன்முதலில் தொலைக்காட்சியில் *லோகோபோலிஸின்* கடைசி அத்தியாயத்தில் 21 மார்ச் 1981 இல் ஒளிபரப்பப்பட்டது. 20 வது ஆண்டின் சிறப்பு தி ஃபிப்த் டாக்டர் உட்பட *டாக்டர் ஹூவின்* 19 மற்றும் 20 பருவங்களில் டேவிசன் இந்த பாத்திரத்தில் நடித்திருந்தார். இந்தத் தொடரின் இரண்டாவது டக்டராக நடித்த பேட்ரிக் டிரொட்டன் இவரிடம் தொடர்ந்து இதே கதாப்பத்திரத்தில் நடிக்காது வேறு சில தொடர்களிலும் ஈடுபடுமாறு அறிவுரை கூறினார். அவரின் ஆலோசனையின் படி 21 ஆவது பருவத்தில் இருந்து தான் விலகுவதாக அறிவித்தார். ஐந்தாவது டாக்டராக இவர் மார்ச் 16, 1984 இல் வெளியான தொ கேவ்ஸ் ஆஃப் ஆண்ட்ரோசானியன் எனும் தொடரில் நடித்திருந்தார். 1999 ஆம் ஆண்டின் துவக்கத்தில் பிக் பினிஷ் தயாரிப்பு நிறுவனத்திற்காக இவர் டாக்டர் தொடரினை பதிவு செய்யும் பணிகளில் ஈடுபட்டார். 2007 ஆம் ஆண்டில் தனது 56 ஆவது வயதில் முதன் முதலாக திரையில் தோன்றினார். டாக்டர் ஹூ தொடரின் பத்தாவது டாக்டரான டேவிட் டெண்னடுடன் இணைந்து சில்ட்ரன் இன் நீட் எனும் திரைப்படத்தில் நடித்தார்.
# ஐந்தாவது மருத்துவர்

## தொலைக்காட்சி தவிர்த்து

### சிறுகதைகள்

டாக்டர் ஹூவின் இருபதாம் ஆண்டினை சிறப்பிக்கும் வகையில் எரிக் சவார்டு என்பவர் எழுதிய *பெர்த் ஆஃப் ரெனெகெட் எனும் நூலில் இந்தக் கதாப்பத்திரம் இடம்பெற்றது. டேவிட் ஜெ. ஹோவ் என்பவர் எழுதிய பெர்த் ஃபேசினேசன் எனும் சிறுகதை, பால் கார்னல் என்பவர் எழுதிய டிகலாக் எனும் சிறுகதை, டேனியல் பிலித் என்பவர் எழுதிய டிகலாக் 2எனும் சிறுகதை, கிரெய்க் ஹின்டன் என்பவர் எழுதிய டிகலாக் 3 எனும் சிறுகதை,ஜேக்கி மார்ஷல் என்பவர் எழுதிய பெர்த் டிகலாக் 3 எனும் சிறுகதையில் இந்தக் கதாப்பத்திரம் இடம்பெற்றுள்ளது.*
# கெர்ஸ்டி கல்ஜுலைட்

**கெர்ஸ்டி கல்ஜுலைட்** ( Estonian pronunciation: ; பிறப்பு 30 டிசம்பர் 1969) ஒரு எஸ்டோனிய அரசியல்வாதி ஆவார், அவர் எஸ்தோனியா<nowiki/>வின் ஐந்தாவது மற்றும் தற்போதைய ஜனாதிபதியாக உள்ளார்.10 அக்டோபர் 2016 முதல் பதவியில் இருக்கிறார். 1918 ஆம் ஆண்டில் நாடு சுதந்திரம் அறிவித்த முதல் எஸ்தோனியா மாநிலத்தின் முதல் பெண் தலைவர் என்ற பெருமையையும், தேர்தலின் போது 46 வயது என்ற நிலையில் இளைய ஜனாதிபதி என்ற சிறப்பையும் பெறுகிறார்.  
ஒரு முன்னாள் மாநில அலுவரான கல்ஜுலைட், 2004 முதல் 2016 வரை ஐரோப்பிய கணக்காய்வாளர் நீதிமன்றத்தில் எஸ்டோனியாவின் பிரதிநிதியாக பணியாற்றினார். 2016இல் எஸ்தோனிய ஜனாதிபதித் தேர்தல்களில் பல தோல்வியுற்ற சுற்றுகளுக்குப் பிறகு, கல்ஜுலைட் 30 செப்டம்பர் 2016 அன்று பெரும்பான்மையான நாடாளுமன்றக் கட்சிகளால் எஸ்தோனியாவின் ஜனாதிபதின் கூட்டு வேட்பாளராக நியமிக்கப்பட்டார், அந்த சுற்றுக்கான ஒரே அலுவல்பூர்வ வேட்பாளராக 3 அக்டோபர் 2016 அன்று 81 வாக்குகளைப் பெற்று வென்றார்..  
1987இல், தாலின் மேல்நிலைப் பள்ளி எண். 44 இல் பயின்றார். படிப்புக்காலத்தில், பறவையியல் துறையில் நிபுணத்துவம் பெற்ற மாணவர் அறிவியல் சங்கத்தில் உறுப்பினராக இருந்தார். 1992 இல், டார்ட்டு *கம் லாட்* பல்கலைக்கழகத்தில் உயிரியலாளராக *பட்டம் பெற்றார்* . அவர் எஸ்தோனிய ஃபிலியா பேட்ரியா எனப்படும் மகளிர் மாணவர் கழகத்தின் உறுப்பினராவார். 2001 ஆம் ஆண்டில், டார்ட்டு பல்கலைக்கழகத்தில் வணிக நிர்வாகத்தில் எம்பிஏ பட்டம் பெற்றார். அவரது ஆய்வறிக்கை "அரசு நிறுவப்பட்ட அடித்தளங்களின் மேலாண்மை அமைப்பின் முன்னேற்றம்" என்று தலைப்பில் அமைந்ததாகும்.  
எஸ்டோனியனைத் தவிர, கல்ஜுலைட் ஆங்கிலம், பின்னிஷ், பிரஞ்சு மற்றும் ஒரு குறிப்பிட்ட அளவிற்கு ரஷ்ய மொழிகளில் சரளமாக பேசும் வல்லவமை பெற்றவராவார்.
# கெர்ஸ்டி கல்ஜுலைட்

### பணிகள்

1996 முதல் 1997 வரை கல்ஜுலைட் அரசுக்கு சொந்தமான தொலைதொடர்பு ஈஸ்டி டெலிஃபோனில் விற்பனை மேலாளராகவும், 1997 முதல் 1998 வரை ஹோயுபங்கா இன்வெஸ்டீரிங்கூட் ஏஎஸ் நிறுவனத்தில் திட்ட மேலாளராகவும் பணியாற்றினார். 1998 முதல் 1999 வரை அவர் ஹன்சாபாங்கின் முதலீட்டு வங்கி பிரிவில் பணியாற்றினார். எஸ்டோனியாவில் மின் உற்பத்தி நிலையத்தை வழிநடத்திய முதல் பெண் இவர்.
# கெர்ஸ்டி கல்ஜுலைட்

### அரசியல் வாழ்க்கை

கல்ஜுலைட் தன்னை ஒரு தாராள பழமைவாதியாக வரையறுத்துக் கொண்டுள்ளார். வலுவான அரசு குறுக்கீட்டைக் கொண்ட வலுவான சிவில் சமூகத்திற்கு ஆதரவாக, குறைந்த அரசு தலையீட்டினைப் பற்றி அவர் பேசியுள்ளார், அதே நேரத்தில் தேவைப்படுபவர்களுக்கு உதவுவதில் அதிக முக்கியத்துவம் அளித்துவருகிறார். எல்ஜிபிடி உரிமைகள் மற்றும் குடியேற்றம் போன்ற சமூகப் பிரச்சினைகளில் அவர் தாராளவாத கருத்துக்களைக் கொண்டுள்ளார். ஐரோப்பிய ஒன்றியத்திலும், சமூக மற்றும் பொருளாதார விஷயங்களிலும் எஸ்தோனியாவின் நிலைப்பாட்டைக் கருத்தில் கொண்டு, அவர் பெரும்பாலும் எஸ்தோனிய ஊடகங்களில் தம் கருத்துகளைத் தெரிவித்துள்ளார். கூடுதலாக, அவர் ரேடியோ குகு நிகழ்ச்சியில் பங்கேற்பாளராகக் கலந்துகொண்டு அரசியல் பகுப்பாய்வு செய்துவருகிறார்.  
2001 முதல் 2004 வரை, அவர் தற்போதைய ப்ரோ பேட்ரியா மற்றும் ரெஸ் பப்ளிகா யூனியனின் முன்னோடிக்கட்சியான புரோ பேட்ரியா யூனியனின் உறுப்பினராக இருந்தார், இருந்தபோதிலும் அவர் தேர்தலில் போட்டியிடவில்லை.  
செப்டம்பர் 19, 2016 அன்று, எஸ்டோனிய நாடாளுமன்றத்தின் அதிபரில் புதிதாக நிறுவப்பட்ட அபிவிருத்தி கண்காணிப்பு ஆலோசனைக் குழு கல்ஜுலைட்டை அதன் தலைவராக வாக்களித்தது.  
ஆகஸ்டு முதல் செப்டம்பர் 2016 வரை எஸ்தோனிய ஜனாதிபதித்தேர்தலில் பல தோல்வியுற்ற சுற்றுகளுக்குப் பிறகு, அனைத்து நாடாளுமன்றக் கட்சிகளின் பிரதிநிதிகள், பேச்சாளர் மற்றும் துணைப் பேச்சாளர்கள் அடங்கிய ரிகுகோகுவின் "மூத்தோர் சபை", கல்ஜுலைட்டின் சம்மதத்தைக் கேட்டன, பின்னர் 3 அக்டோபர் 2016 அன்று ரிகிகோகு உறுப்பினர்கள் முன் வைக்கப்படும் ஒரே ஜனாதிபதி வேட்பாளராக அவரை முன்மொழிந்தனர். அவரது வேட்புமனு செப்டம்பர் 30 அன்று அதிகாரப்பூர்வமாக பதிவு செய்யப்பட்டது. 101 உறுப்பினர்களைக் கொண்ட ரிகிகோகுவிடம் இருந்து தேவையான 68 வாக்குகள் கல்ஜுலைட் என்பதில் சந்தேகமில்லை என்று ரிகிகோகு சபாநாயகர் ஈகி நெஸ்டர் கூறினார், ஆனால் சரியான எண்ணிக்கை அறியப்படவில்லை. அவரது வேட்புமனுவை 90 ரிகிகோகு எம்.பி.க்கள் ஆதரித்தனர். அவர் தேர்தலில் 81 வாக்குகளைப் பெற்றுவெற்றி பெற்றார், அவருக்கு எதிராக எவரும் வாக்களிக்கவில்லை,  
பிரச்சாரத்தின்போது ஊடகங்கள் மற்றும் அவரது எதிர்க்கட்சிக்காரர்களால் வைக்கப்பட்ட எதிர்ப்பு மற்றவர்களைப்போல அவர் அதிகம் அறியப்படாதவர் என்பதே. அவர் எழுதிய பொதுக் கடிதத்திலும், பல நேர்காணல்களிலும் அந்த எதிர்ப்பை எதிர்கொண்டதோடு, வெவ்வேறு பகுதிகளுக்குச் சென்று மக்களுடன் நேரடியாகப் பேசி தன் இருப்பினை வெளிப்படுத்திக்கொண்டார். அக்டோபர் 2016 நடுப்பகுதியில், முதன்முதலில் நடத்தப்பட்ட கணக்கெடுப்பின்போது கல்ஜுலைட்டினை 73 விழுக்காட்டினர் ஏற்றதை அறியமுடிந்தது.  
2017 ஆம் ஆண்டில், ஃபோர்ப்ஸ் இதழ்உலகின் 100 சக்திவாய்ந்த பெண்களின் பட்டியலில் முதல் எஸ்தோனியர், வரிசையில் 78 வது பெண்மணி, மற்றும் மிகவும் செல்வாக்கு மிக்க பெண் அரசியல் தலைவர்களில் இருபது இரண்டாவது பெண் என்று அறிவித்தது..
# கெர்ஸ்டி கல்ஜுலைட்

## சொந்த வாழ்க்கை

கல்ஜுலைட்டுக்கு முதல் திருமணத்தின்மூலமாக ஒரு மகள் மற்றும் ஒரு மகனைப் பெற்றுள்ளார். அவர் ஒரு பாட்டியும் ஆவார். கல்ஜுலைட்டின் இரண்டாவது கணவர் ஜார்ஜி-ரெனே மக்ஸிமோவ்ஸ்கி ஆவார் அவர்களுக்கு இரண்டு மகன்கள் உள்ளனர்.  
கல்ஜுலைட்டின் ஒன்றுவிட்ட சகோதரனும், எஸ்டோனிய மையக்கட்சியின் அரசியல்வாதிமான ராய்மண்ட் கல்ஜுலைட் எஸ்தோனியா, தலைநகரான டலினில் உள்ள போக்ஜா டலினின் மூத்தவராகக் கருதப்படுகிறார்.
# கெர்ஸ்டி கல்ஜுலைட்

## சிறப்புகள்

### உள்நாடு

- கிராண்ட்மாஸ்டர் மற்றும் காலர், நேஷனல் கோட் ஆப் ஆம்ஸ் ஆர்டர் (10 October 2016)
- கிராண்ட்மாஸ்டர், டெர்ரா மெரியானா க்ராஸ் ஆர்டர்
- கிராண்ட்மாஸ்டர், ஒயிட் ஸ்டார் ஆர்டர்
- கிராண்ட்மாஸ்டர், ஈகிஸ் கிராஸ் ஆர்டர்
- கிராண்ட்மாஸ்டர், எஸ்தோனியன் ரெட் கிராஸ்
# கெர்ஸ்டி கல்ஜுலைட்

## சிறப்புகள்

### வெளிநாடு

- கிராண்ட் க்ராஸ் மற்றும் காலர், ஆர்டர் ஆப் ஒயிட் ரோஸ் பின்லாந்து (7 March 2017)
- நைட்கிராண்ட் க்ராஸ் மற்றும் காலர், ஆர்டர் ஆப் இத்தாலி<nowiki/>யன் ரிபப்ளிக், இத்தாலி (5 June 2018)
- கமாண்டர் கிராண்ட் கிராஸ் செயின் ஆப் ஆர்டர் ஆப் திரீ ஸ்டார்ஸ், லத்துவியா (8 April 2019)
- கிராண்ட் க்ராஸ் ஆர்டர் ஆப் நெதர்லாந்து லயன், நெதர்லாந்து (12 June 2018)
- கிராண்ட் காலர் ஆப் பிரின்ஸ் ஹென்ற,போர்த்துக்கல் (16 April 2019)
- ஆர்டர் ஆப் எக்சப்ஷனல் மெரிட்ஸ், ஸ்லோவேனியா (2 September 2019)
# கெர்ஸ்டி கல்ஜுலைட்

## விருதுகள்

- 2009 ஆம் ஆண்டில், ஐரோப்பிய இயக்கம் எஸ்டோனியா கல்ஜுலைட்டுக்கு ஆண்டின் சிறந்த ஐரோப்பியர்பட்டத்தை வழங்கியது.
- 2014 ஆம் ஆண்டில், ஓபன் எஸ்டோனியா அறக்கட்டளை எஸ்டோனிய பார்வையாளர்களுக்கான ஐரோப்பிய ஒன்றியத்தின் செயல்பாட்டை விளக்கும் அவரது பகுப்பாய்வுகளுக்கும் கருத்துகளுக்கும் ஒற்றுமை விருதை வழங்கியது.
# சூப்பர் மரியோ வேர்ல்ட்

**சூப்பர் மரியோ வேர்ல்ட்** (Super Mario World) என்பது 1990 ஆம் ஆண்டின் பக்க-திரை உருளல் இயங்குதள விளையாட்டு ஆகும். இது நிண்டெண்டோவால் சூப்பர் நிண்டெண்டோ என்டர்டெயின்மென்ட் சிஸ்டம் (எஸ்என்இஎஸ்) க்காக உருவாக்கப்பட்டு வெளியிடப்பட்டது.  
மரியோ விளையாட்டு தொடரின் எதிரியான பவுசர் மற்றும் நண்பர்களிடம் இருந்து இளவரசி டோட்ஸ்டூல் மற்றும் டைனோசர் லேண்டை காப்பாற்ற மரியோவின் தேடலின் கதையே இந்த விளையாட்டு ஆகும். முந்தைய சூப்பர் மரியோ நிகழ்பட விளையாட்டுக்களை போல வடிவமைக்கப்பட்டுள்ளது.
# சூப்பர் மரியோ வேர்ல்ட்

## விளையாடும் முறை

சூப்பர் மரியோ வேர்ல்ட் விளையாடுபவர்கள் மரியோ அல்லது அவரது சகோதரர் லூய்கியை ஒவ்வொரு நிலையிலும் கட்டுப்படுத்தி கொடிக் கம்பத்தை அடைவதே விளையாட்டின் குறிக்கோளாகும். சூப்பர் மரியோ வேர்ல்டில் யோஷி என்ற டைனோசர் அறிமுகப்படுத்தப்பட்டுள்ளது. கூபா ட்ரூபாஸ் எனப்படும் ஆமையை ஒத்த விலங்கின் ஓடுகளை சாப்பிடுவதன் மூலம் எதிரிகளை உண்ணவும் திறன்களைப் பெறவும் கூடியதாக யோஷி வடிவமைக்கப்பட்டுள்ளது. விளையாடுபவர்கள் மரியோவை ஓடுதல், குதித்தல், சில பவர்-அப்களின் உதவியுடன் பறக்க அல்லது மிதக்க செய்ய முடியும். மரியோவை இலக்கை அடைவதற்காக வெவ்வேறு பாதைகளிலும் செலுத்த முடியும். தடைகளையும் எதிரிகளையும் ஓடுதல், குதித்தல், மற்றும் எதிரிகளை வீழ்த்தல் அல்லது தோற்கடிப்பதன் மூலம் பயணித்து இலக்கை அடைய வேண்டும். நெருப்பு பூக்கள், காளான் என்பவற்றை பிடிப்பதன் மூலம் சிறப்பு திறன்களை மரியோ பெற்று கொள்ளும். இந்த விளையாட்டு மொத்தம் 96 நிலைகளை கொண்டுள்ளது. யோஷி டைனோசர் மேல் மரியோ சவாரி செய்யலாம். யோசி பெரும்பாலான எதிரிகளை சாப்பிடக் கூடியது. விளையாட்டின் முடிவை அடைய ஏழு உலகங்கள் வழியாக செல்ல வேண்டும் என்பதே முக்கிய நோக்கம் என்றாலும், ரகசிய வழிகளைப் பயன்படுத்தி விளையாடுபவர் விளையாட்டை மிக வேகமாக வெல்ல முடியும்.
# சூப்பர் மரியோ வேர்ல்ட்

## வெளியீடு

சூப்பர் மரியோ வேர்ல்ட் 1990 ஆம் ஆண்டு நவம்பர் 21 அன்று யப்பானில் வெளியிடப்பட்டது.யப்பானில் வெளியிடப்பட்ட எஸ்.என்.இ.எஸ்ஸிற்கான இரண்டு வெளியீட்டு விளையாட்டுகளில் இதுவும் ஒன்றாகும். இந்த விளையாட்டு ஆகஸ்ட் 1991 இல் வட அமெரிக்காவில் வெளியிடப்பட்டது. நிண்டெண்டோ ஆர்கேட் பெட்டிகளுக்கான பதிப்பையும் வெளியிட்டது.
# சூப்பர் மரியோ வேர்ல்ட்

## வரவேற்பு

சூப்பர் மரியோ வேர்ல்ட் கேம்ரேங்கிங்ஸ் தரவரிசையில் எல்லா நேரத்திலும் விளையாடப்படும் விளையாட்டில் பதினேழாவது இடத்தைப் பெற்றது. நிண்டெண்டோவினால் உலகளவில் 20.61 மில்லியன் பிரதிகள் விற்கப்பட்டுள்ளது. எஸ்.என்.ஈ.எஸ் இன் அதிகம் விற்பனையாகும் விளையாட்டாக அமைந்தது.
# சூப்பர் மரியோ வேர்ல்ட்

## விருதுகள்

சூப்பர் மரியோ வேர்ல்ட்டிற்கு ஆண்டின் விளையாட்டுக்கான விருதுகளை நிண்டெண்டோ பவர் மற்றும் பவர் பிளேயர் வழங்கின. பல விமர்சகர்கள் எல்லா காலத்திலும் மிகச்சிறந்த நிகழ்பட விளையாட்டுகளில் ஒன்றாக அறிவித்தனர். 2014 ஆம் ஆண்டில் நிண்டெண்டோ இதழ் எல்லா நேரத்திலும் மூன்றாவது பெரிய நிண்டெண்டோ விளையாட்டாக மதிப்பிட்டது. 2012 ஆம் ஆண்டில் நிண்டெண்டோ பவர் சூப்பர் மரியோ வேர்ல்டு ஐந்தாவது மிகப் பெரிய விளையாட்டு என்று மதிப்பிட்டது. 2007 ஆம் ஆண்டில், ரெட்ரோ கேமர் இதை எல்லா நேரத்திலும் சிறந்த இயங்குதள விளையாட்டாக மதிப்பிட்டது. அதே நேரத்தில் யுஸ்கேமர் இதை 2015 ஆம் ஆண்டில் சிறந்த சூப்பர் மரியோ இயங்குதள விளையாட்டாக பட்டியலிட்டது.
# கோட்டையகம்

## மேலும் பார்க்க

- கோட்டை
# கோட்டையகம்

## உசாத்துணைகள்

-
-
-
# மைக்கேல் கிளின்கர்

**மைக்கேல் கிளிங்கர்** (**Michael Klinger**பிறப்பு: ஜூலை 4, 1980) ஒரு ஆஸ்திரேலிய முன்னாள் முதல் தரத் துடுப்பாட்ட வீரர் ஆவார், இவர் 2019 இல் ஓய்வு பெற்றபோது பிக் பாஷ் லீக்கில் அதிக ரன்கள் எடுத்த சாதனையைப் படைத்தார். 2008-09 ஆண்டுகளில் நடைபெற்ற பிரீமியர் லீக் துடுப்பாட்ட தொடர்களில் கிளிங்கர் விக்டோரியாவுக்காகவும், செயின்ட் கில்டா கிரிக்கெட் சங்கத்திற்காகவும் விளையாடினார். 2009 ஆம் ஆண்டுகளில் தெற்கு ஆஸ்திரேலியா ரெட்பேக் அணிக்காக விளையாடினார். 2010 ஆம் ஆண்டின் அந்த அணியின் தலைவராக நியமனம் ஆனார். 2009 மற்றும் 2010 ஆம் ஆண்டின் மாநிலத்தின் சிறந்த வீரராகத் தேர்வானார்.2011 ஆம் ஆண்டில் இந்தியன் பிரீமியர் லீக் தொடரில் வீரர்கள் ஏலத்தில் இவர் கொச்சி டஸ்கர்ஸ் அணியால் ஏலத்தில் எடுக்கப்பட்டார்.2014 ஆம் ஆண்டில் பெர்த் ஸ்கார்சர்ஸ் அணிக்காகவும் மேற்கு ஆத்திரேலிய அணிக்காகவும் இவர் விளையாடினார். மார்ச் 2018 இல், அவர் முதல் தர கிரிக்கெட்டில் இருந்து ஓய்வு பெறுவதாக அறிவித்தார்.
# மைக்கேல் கிளின்கர்

## தனிப்பட்ட வாழ்க்கை

கிளிங்கர் ஆஸ்திரேலியாவின் விக்டோரியாவின் கியூவில் பிறந்தார், இவர் யூதர் இனத்தைச் சேர்ந்தவர் ஆவார். டீக்கின் பல்கலைக்கழகத்தில் இளங்கலை பயன்பாட்டு அறிவியல் பட்டம் மற்றும் முதுகலை வணிக (விளையாட்டு மேலாண்மை) பட்டம் பெற்றார்.
# மைக்கேல் கிளின்கர்

## தொழில்

### விக்டோரியா

கிளிங்கர் ஆஸ்திரேலியாவின் 19 வயதுக்குட்பட்ட ஆண்கள் துடுப்பாட்ட அணியின் தலைவராக நியமிக்கப்பட்டார் - இவரது சக வீரரான மைக்கேல் கிளார்க், பின்னாளில் தேசிய அணியின் கேப்டனாக ஆனார். தனது 18 ஆவது வயதில் இவர் முதல்தரத் துடுப்பாட்டப் போட்டிகளில் விளையாடினார். 2001 ஆம் ஆண்டில் இவர் 99 ஓட்டங்களில் இருந்தபோது அப்போதைய அணியின் தலைவர் பால் ரைஃபேல் டிக்ளேர் செய்வதாக அறிவித்தார். இந்த நிகழ்வு சர்ச்சையானது. மேலும் 99 ஓட்டத்தில் இறுதிவரை ஆட்டமிழக்காமல் ஒருவர் இருக்கும் போது ஓர் அணி டிக்ளேர் செய்தது அதுவே முதல் முறையாகும். இது கிளிங்கருக்கு பெரும் வருத்தத்தை ஏற்படுத்தியது. ஆனால் அதன் பின்பு 2005-06 ஆம் ஆண்டில் விக்டோரியன் புஷ்ரேஞ்சர்ஸ் அணிக்காக இவர் விளையாடத் தேர்வானார்.
# மைக்கேல் கிளின்கர்

## தொழில்

### தெற்கு ஆஸ்திரேலியா

கிளிங்கர் 2008-09 ஆண்டுகளில் தென் ஆஸ்திரேலியாவில் உள்ள ரெட்பேக் அணியில் சேர்ந்தார், அவர் துவக்கத்தில் 3 வது இடத்தில் மட்டையடத் தீர்மானித்தார். அந்த முடிவு அவருக்கு வெற்றி பெற்றுத் தந்தது. விக்டோரியாத் துடுப்பாட்ட அணிக்கு எதிரான போட்டியில் இறுதிவரை ஆட்டமிழக்காமல் 150 ஓட்டங்கள் எடுத்தார். நவம்பர் 11 அன்று மேற்கு ஆஸ்திரேலியாவுக்கு எதிராக, கிளிங்கர் தனது முதல் இருநூறு ஓட்டங்களை அடித்தார் அந்தப் போட்டியில் மொத்தமாக இவர் 255 ஓட்டங்களை எடுத்தார் இடங்களைப் பிடித்தார், மேலும் இவர் ஷெஃபீல்ட் ஷீல்ட் மற்றும் ஃபோர்டு ரேஞ்சர் கோப்பை இரண்டு தொடர்களிலும் சிறப்பான திறனை வெளிப்படுத்தி அதிக ஓட்டங்களை எடுத்தார்.
# மைக்கேல் கிளின்கர்

## தொழில்

### இந்தியன் பிரீமியர் லீக்

2011 ஆம் ஆண்டில் இந்தியன் பிரீமியர் லீக் தொடரில் வீரர்கள் ஏலத்தில் இவர் கொச்சி டஸ்கர்ஸ் அணியால் 75,000 அமெரிக்க டாலருக்கு ஏலத்தில் எடுக்கப்பட்டார்.
# மைக்கேல் கிளின்கர்

## விருதுகள்

2009 மற்றும் 2010 ஆம் ஆண்டுகளில் சிறந்த மாநிலத் துடுபாட்ட வீரருக்கான விருதுகளைப் பெற்றார்.
# அமீரா ஷா

**அமீரா ஷா** (பிறப்பு: செப்டம்பர் 24, 1979) ஒரு இந்திய தொழில்முனைவோர் மற்றும் மும்பையைத் தலைமையகமாகக் தளமாகக் கொண்ட நோயியல் மையங்களின் பன்னாட்டுக் குழுமமான மெட்ரோபோலிஸ் ஹெல்த்கேரின் நிர்வாக இயக்குநர் ஆவார். இந்நிறுவனம் ஏழு நாடுகளில் செயல்படுகிறது. அவர் மெட்ரோபோலிஸ் ஹெல்த்கேரின் நிறுவனர் மற்றும் தலைவரான டாக்டர் சுஷில் ஷாவின் மகள் ஆவார்.
# அமீரா ஷா

## ஆரம்ப கால வாழ்க்கை

நோயியல் நிபுணரான சுஷில் ஷா மற்றும் மகளிர் மருத்துவ நிபுணரான துரு ஷா ஆகியோருக்கு அமீரா ஷா பிறந்தார். அவர் மும்பையில் உள்ள மருத்துவர்கள் குடும்பத்தைச் சேர்ந்தவர். அவரது மூத்த சகோதரி அபர்ணா ஷா ஒரு மரபியலாளர் ஆவார். அவர் எச்.ஆர்.வணிக மற்றும் பொருளாதாரக் கல்லூரியின் இளம் கல்லூரியில் வணிகம் பயின்றார். . ஆண்டினில் உள்ள டெக்சாஸ் பல்கலைக்கழகத்தில் நிதி தொடர்பான பாடத்தில் பட்டம் பெற்றார்.  
அவர் நியூயார்க்கில் உள்ள கோல்ட்ஸ்மேன் சட்ஸ் உடன் இணைந்து பணியாற்றினார். பின்னர் ஹார்வேர்டு பிசினஸ் பள்ளியில் உரிமையாளர்-தலைவர் மேலாண்மை திட்டத்தை முடித்தார். ஷா ஒரு தொழில்துறை செய்தித் தொடர்பாளர் மற்றும் பல்வேறு தேசிய மற்றும் சர்வதேச மன்றங்கள், தொழில் நிகழ்வுகள் மற்றும் மாநாடுகளில் பேச்சாளராக இடம்பெற்றுள்ளார். அகமதாபாத்திலுள்ள இந்தியன் இன்ஸ்டிடியூட் ஆப் மேனேஸ்மெண்ட், ஹார்வட் பிசினஸ் பள்ளி டெட் மற்றும் சிஐஐ ஆகிய நிறுவனங்களால் ஏற்பாடு செய்யப்பட்ட நிகழ்வுகளில் அவர் பேசியுள்ளார்.
# அமீரா ஷா

## பின் புலம்

பட்டப்படிப்பை மருத்துவப் பள்ளியில் 1980ம் ஆண்டு முடித்த போது அவருடைய தந்தையான மருத்துவர் சுஷில் ஷா, ஆரோக்கியத்தைப் பேணும் நிலையில் இந்தியா பின்னடைந்திருப்பதைக் கண்டு அதிருப்தி அடைந்து, அமெரிக்கா சென்று அங்கு பின்பற்றப்படும் நடைமுறைகளை கற்று ஒரு நோய்க்காண மூல காரணத்தைக் கண்டறியும் நோய்க்குறியியல் ஆய்வகத்தைத் தொடங்கினார். அவருடைய சமையலறையையே முதலில் மருத்துவமனையாக செயல்பட்டது. அவருடைய மகளான அமீரா ஷா, தற்போதைய தைராய்டு பரிசோதனை, கருவள பரிசோதனை, மற்றும் பல்வேறு ஹார்மோன் பரிசோதனைகள் இந்தியாவில் 1980களில் கிடையாது என்றும் அதனை முதலில் தொடங்கியவர் தன் தந்தையாரான சுஷில்தான் என்று கூறுகிறார். தற்போது சர்வதேச நோய்குறியியல் துறையில் முன்னோடியாக உள்ள அவர் தன் தந்தையின் ஆய்வகத்தை 2 ஆயிரம் கோடி ரூபாய் நிறுவனமாக உயர்த்திப் பெருமை சேர்த்துள்ளார். செயல்அலுவராகப் பணியாற்றுவதா அல்லது தொழில்முனைவராக ஆவதா என்ற நிலையைப் பற்றி தன் தந்தையிடம் விவாதித்து தொழில் முனைவோர் ஆவதே தன் விருப்பம் என்று தெரிவித்து, சாதித்துள்ளார்.
# அமீரா ஷா

## தொழில்

### மெட்ரோபோலிஸ் ஹெல்த்கேர்

அவர் தனது தந்தையின் நோயியல் வணிகத்தை 2001 இல் எடுத்துக்கொண்டார். மெட்ரோபோலிஸ் ஆய்வகம். சுமார் 1.5 மில்லியன் மற்றும் 40 ஊழியர்களின் வருவாயைக் கொண்ட ஒரு நோயறிதல் ஆய்வகத்தை அவர் மாற்றினார், மெட்ரோபோலிஸ் ஹெல்த்கேர், 125 நோயறிதல் ஆய்வகங்களின் பன்னாட்டுக் குழுமத்தில் 90 மில்லியன் டாலர் வருவாய் மற்றும் 4,500 ஊழியர்களைக் கொண்டது.
# அமீரா ஷா

## தொழில்

### வாரிய உறுப்பினர்கள் மற்றும் இணைப்புகள்

அவர் மரிகோ கயா எண்டர்பிரைசஸ் லிமிடெட்டின் நிர்வாக இயக்குநராகவும், மெட்ரோபோலிஸ் ஹெல்த்கேர் லிமிடெட்டின் நிர்வாக இயக்குநராகவும் உள்ளார். அவர் தற்போது டோரண்ட் பார்மாசூட்டிகல்ஸ் லிமிடெட், ஷாப்பர்ஸ் ஸ்டாப் லிமிடெட் மற்றும் கயா லிமிடெட் ஆகிய நிறுவனங்களின் இயக்குநராக உள்ளார்.  
ஷா நோய்க்குறியியல் ஆய்வுக்கூடங்கள் இந்திய சங்கத்தின் (IAPL) செயலாளராகவும் , 2012 இல் வர்த்தக மற்றும் தொழில் கூட்டமைப்பின் சுகாதார சேவைகள் குழுவில் துணைத்தலைவராகவும் பணியாற்றினார்.
# அமீரா ஷா

## சிறப்புகள் மற்றும் விருதுகள்

- நாளைய டைகூன்ஸ், போர்ஸ் இந்தியா இதழ், 2018
- வணிகத்தில் இந்தியாவின் மிக சக்திவாய்ந்த பெண்கள் (எண் 36 இல்), இதழ், 2018
- வணிகத்தில் இந்தியாவின் மிக சக்திவாய்ந்த பெண்கள் (எண் 46 இல்), இதழ், 2017
- ஆசியாவின் சக்தி வாய்ந்த வணிகப்பணியாற்றும் பெண்கள், போர்ப்ஸ் இதழ், 2015
- இளம் உலகளாவிய தலைவர், உலகப் பொருளாதார மன்றம், 2015
- பின்பற்றத்தக்க பெண்கள் தலைமை விருது, உலக பெண்கள் தலைமை காங்கிரஸ் & விருதுகள், 2014
- ஆண்டின் இளம் சாதனையாளர், சிஎம்ஓ ஆசியா விருதுகள், 2011
# பீர்க்கு

**பீர்க்கு**, **பீரம்**, **பீர்கங்காய்** (*Luffa aegyptiaca*, *sponge gourd**, **எகிப்திய வெள்ளரி**, அல்லது **வியட்நாமிய லஃப்ஃபா*', என்பது காய்கறிக்காக பயிரிடப்படும் *பீர்க்கு பேரினத்தைச்* சேர்ந்த ஒரு தாவரம் ஆகும். இது ஒரு ஆண்டுத் தாவரக் கொடியாகும். இது தெற்கு ஆசியா மற்றும் தென்கிழக்காசியாவை பூர்வீகமாகக் கொண்டது.
# பீர்க்கு

## சொற்பிறப்பு

16 ஆம் நூற்றாண்டில் எகிப்தில் சாகுபடிசெய்யப்படுவதைக் கண்ட ஐரோப்பிய தாவரவியலாளர்கள் இந்த தாவரத்துக்கு "*ஈஜிப்டியாகா* " என்ற *தாவரவியல் பெயரை* வைத்தனர். ஐரோப்பிய தாவரவியல் நூலில், இந்த கொடியானது முதன்முதலில் ஜோஹன் வெஸ்லிங்கியஸால் 1638 இல் விவரிக்கப்பட்டது, அவர் இதற்கு "எகிப்திய வெள்ளரி" என்று பெயரிட்டார். வெஸ்லிங்கியஸ் "லஃபா" என்ற பெயரையும் அறிமுகப்படுத்தினார்.
# பீர்க்கு

## விளக்கம் மற்றும் சாகுபடி

இதன் காய்கள் தோராயமாக 30 செமீ நீளம் கொண்டது. இது வடிவத்திலும் அளவிலும் ஏறக்குறைய வெள்ளரிக்காயை ஒத்திருக்கிறது. இதில் உள்ள மஞ்சள் பூக்கள் காரணமாக, சிலசமையங்களில் அலங்காரத்துக்கும் வளர்க்கப்படுகிறது.  
பீர்க்கு கொடியானது பெரும்பாலும் பந்தலிடப்பட்டு, அல்லது வேலியிலோ, விட்டுக் கூரையின் மேல் படரவிட்டோ வளர்க்கப்படுகிறது. இது செழிப்பாக வளர நிறைய வெப்பமும், நிறைய தண்ணீரும் தேவை.
# பீர்க்கு

## மலர்

பீர்க்கம்பூவானது சிறியது; பொன்போன்ற மஞ்சள் நிறமானது. அழகானது: எனினும் மணமில்லாதது.
# பீர்க்கு

## பயன்கள்

இளம் பீர்கங்காயானது காய்கறியாக பயன்படுத்தப்படுவதால், பொதுவாக வெப்பமண்டல ஆசியாவில் வளர்க்கப்படுகிறது. இளசைப் போலல்லாமல், நன்கு முற்றிய காயானது வலுவான நார்களைக் கொண்டதாகவும், சாப்பிட முடியாததாகவும் இருக்கும். மேலும் இந்த முற்றிய காயில் உள்ள நார் உருண்டையானது குளிக்கும்போது அழுக்கு தேய்க்கும் குளியல் நார் தயாரிக்க பயன்படுகிறது. குளியல் நாராக இது பயன்படுத்துவதால், **டிஷ்ராக் சுண்டைக்காய்**, **ராக்** **சுண்டைக்காய்**, **கடற்பாசி**, **காய்கறி-கடற்பாசி** ஆகிய பொதுவான பெயர்களிலும் இது அறியப்படுகிறது. அதே நோக்கங்களுக்காகப் பயன்படுத்தப்படும் *ரிட்ஜ்* லஃபா ( *லஃபா அகுடங்குலா* ) இலிருந்து வேறுபடுவதற்கு இது **மென்மையான லஃபா** என்றும் அழைக்கப்படுகிறது.  
இதன் விதைகளில் இருந்து சமையல் எண்ணெயை எடுக்க இயலும். எண்ணை எடுத்த பிறகு மீதமாக கிடைக்கும் புண்ணாக்கானது முயல், கேட் பிஷ் என்னும் மீன்கள் போன்றவற்றிற்கு உணவாகவோ அல்லது உரமாக பயன்படுத்தலாம்.
# பீர்க்கு

## இலக்கியங்களில்

'பாரம், பீரம் பைங்குருக் கத்தி' எனவரும் குறிஞ்சிப் பாட்டு அடியில் உள்ள 'பீரம்' என்பதற்கு நச்சினார்க்கினியர், 'பீர்க்கம்பூ' என்று உரை கூறினார்.  
பீர்க்கு ஒரு கொடி. மஞ்சள் நிறமான பூக்களை உடையது. பசலை யூர்ந்த மகளிரின் நிறம், இதன் நிறத்திற்கு உவமிக்கப்படும்.  
'பீர் என்கிளவி அம்மொடு சிவனும்' எனக் கூறும் தொல்காப்பியம் (எழு. 366). பீரம் என்பதற்கு நச்சினார்க்கினியர் 'பீர்க்கம்பூ' என்று உரை கூறினார்.  
**இவர் கொடிப் பிரம் இரும்பிதல் மலரும்** -ஐங். 464:2  
என்னும்படி இம்மலர் ஒரு கொடிப்பூவாகும். பீர்க்கங்கொடி தழைத்துப் புதர் போலப் படரும். இது கார்காலத்திற் பூக்கும் என்பதை திணை மாலை நூற்றைம்பது குறிப்பிடும்.  
**கார்தோன்ற காதலர்தேர் தோன்றா தாகவே,**  
**பீர்தோன்றி நீர்தோன்றும் கண்**  
காதலனைப் பிரிந்த தலைவிக்கு உண்டாகும் நிற வேறுபாடு, பசலை எனப்படும். பசப்பு என்பதும் இதுவே. 'பசலை' பாய்ந்த மகளின் நிறம் பீர்க்கம் பூவை ஒத்து மஞ்சள் நிறத் தேமலாகத் தோன்றும். இதனை நெற்றியில் காணலாம் என்பர். இதனை கீழ்கண்ட பாடல்கள் வழியாக அறியலாம்.  
பசு நிலா விரிந்த பல்கதிர் மதியின்  
பெருகல் ஆய்கவின் ஒரீஇ சிறுபீர்  
வி ஏர் வண்ணம் கொண்டன்று  
. . . . . . . . . . . . சிறுநுதலே -அகநா. 57 , 11-13  
பொன்போல் பீரமொடு புதல்புதல் மலர -நெடுநல். 14
# பீர்க்கு

## கலையில்

பிற்கால ரோமானியப் பேரரசு காலத்திலிருந்தே பீர்கங்காயானது இஸ்ரேலில் உணவுக்காக பயன்படுத்தப்பட்டுள்ளது. முற்றிய காய்களில் உள்ள நார்கள் குளியல் நாராக பயன்படுத்தப்பட்டன. முற்றிய பீர்கங்காய்கள் பைசந்திய பேரரசு காலத்தில் இஸ்ரேலில் கலை வேலைப்பாடுக்கு பயன்படுத்தப்பட்டன.  
இஸ்ரேலில் உள்ள தேவாலயங்கள் மற்றும் யூத வழிபாட்டிடங்களில் அமைக்கப்பட்ட தரைகளில் இதன் முற்றிய காய்கள் பதிக்கப்பட்டு அலங்கரிக்கப்பட்டன.
# சென்னேயின் பெரிய மசூதி

**சென்னேயின் பெரிய மசூதி** (Great Mosque of Djenné) (, ) என்பது சுடாத மண்கல்லால் கட்டப்பட்ட பெரிய மசூதிக் கட்டிடம் ஆகும். இது சுடனோ-சகேலியக் கட்டிடக்கலைப் பாணியில் அமைக்கப்பட்ட முக்கியமான கட்டிடங்களில் ஒன்று. மாலியின் சென்னே நகரில் உள்ள இந்த மசூதி பானி ஆற்றின் வெள்ளச் சமவெளிப் பகுதியில் அமைந்துள்ளது. இந்த இடத்தில் இருந்த முதல் மசூதி 13 ஆம் நூற்றாண்டில் கட்டப்பட்டது. தற்போதுள்ள கட்டிடம் 1907 ஆம் ஆண்டைச் சேர்ந்தது. இது சென்னே சமூகத்தின் மையமாக இருக்கும் அதேவேளை, இது ஆப்பிரிக்காவின் மிக முக்கியத்துவம் பெற்ற ஒரு கட்டிடமாகவும் உள்ளது. 1988 இல் சென்னேயின் பழைய நகரத்துடன் சேர்த்து இந்த மசூதியையும் யுனெசுக்கோ உலக பாரம்பரியக் களமாக அறிவித்தது.
# சென்னேயின் பெரிய மசூதி

## வரலாறு

இங்கிருந்த முதல் மசூதி கட்டப்பட்ட காலம் தெரியவில்லை. ஆனால், இது கட்டப்பட்டதாக முன்வைக்கப்படும் மிக முந்திய காலம் 1200 ஆகவும் மிகப் பிந்திய காலம் 1330 ஆகவும் உள்ளது. அப்த் அல்-சாதி எழுதிய சூடானின் வரலாறு (Tarikh al-Sudan) என்னும் நூலே இந்த மசூதி பற்றிக் குறிப்பிடும் மிகப் பழைய ஆவணம். தொடக்ககால வரலாறு பற்றிக் கூறும் இந்த நூலை, 17 ஆம் நூற்றாண்டின் நடுப் பகுதியில் வழக்கில் இருந்த வாய்வழித் தகவல்களை அடிப்படையாகக் கொண்டு இதன் ஆசிரியர் எழுதியிருக்கக்கூடும். இந்த நூலின்படி, சுல்தான் குன்புரு இசுலாம் மதத்தைத் தழுவிய பின்னர் தனது மாளிகையை இடித்துவிட்டு அவ்விடத்தில் ஒரு மசூதியைக் கட்டினார். அவர் தனக்காக இன்னொரு மாளிகையை மசூதிக்குப் பக்கத்தில் அதன் கிழக்குத் திசையில் கட்டிக்கொண்டார். இவருக்கு அடுத்து வந்த சுல்தான் மசூதிக்கு மினார்களைக் கட்டிக் கொடுத்தார். அதன் பின் வந்தவர் சுற்று மதிலைக் கட்டினார்.  
1828 ஆம் ஆண்டில் பிரான்சுக்காரரான நாடுகாண் பயணி ரேனே கைலே என்பவர் சென்னேக்கு வரும்வரை இந்த மசூதியைப் பற்றி வேறெந்தத் எழுத்து மூலத் தகவலும் இல்லை. இது பற்றி எழுதிய ரேனே, இந்த மசூதி மண்ணால் கட்டப்பட்டது என்றும், அது இரண்டு பெரிய ஆனால் உயரம் குறைந்த மினார்களைக் கொண்டிருந்ததாகவும் குறிப்பிட்டுள்ளார். இம்மசூதி பெரிதாக இருந்தபோதும், செப்பமற்ற வகையில் கட்டப்பட்டிருந்தது என அவரது குறிப்புகள் சொல்கின்றன. கைவிடப்பட்டிருந்த கட்டிடத்தில் ஆயிரக்கணக்கான பறவைகள் கூடுகட்டியிருந்தன என்றும் அதனால், ஏற்பட்ட கெட்ட நாற்றத்தில் இருந்து தப்புவதற்காகத் தொழுகைகள் கட்டிடத்தின் வெளிப்புற முற்றத்தில் இடம்பெறுவது வழக்கமாக இருந்ததாகவும் ரேனே குறிப்பிட்டுள்ளார்.  
ரேனே இந்நகருக்கு வருவதற்குப் பத்து ஆண்டுகளுக்கு முன் புலானிகளின் தலைவனான சேகு அமாது புனிதப் போர் ஒன்றைத் தொடங்கி நகரத்தைக் கைப்பற்றினார். சேகு அமாது அப்போதிருந்த மசூதியை விரும்பவில்லை. அதனால் அதை அவர் அழிந்துபோக விட்டுவிட்டார். இவ்வாறு பழுதான கட்டிடத்தையே ரேனே பார்த்ததாகத் தெரிகின்றது. சேகு அமாது நகரில் இருந்த பல சிறிய மசூதிகளையும் மூடிவிட்டார். 1834க்கும் 1836க்கும் இடைப்பட்ட காலத்தில் இருந்த மசூதிக்கு கிழக்குப் பக்கத்தில் பழைய மாளிகை இருந்த இடத்தில் புதிய மசூதி ஒன்றைக் கட்டினார். புதிய மசூதி பெரியது. ஆனாலும், இது உயரம் குறைந்ததாகவும், மினார்களையோ அலங்காரங்களையோ கொண்டிராததாகவும் இருந்தது.  
1893 ஆம் ஆண்டில் பிரான்சு நாட்டுப் படைகள் சென்னேயைக் கைப்பற்றின. அக்காலத்தில் சென்னேக்கு வந்த பிரெஞ்சுப் பத்திரிகையாளரான அலெக்சு துபோயிசு அழிந்துபோன பழைய மசூதியைப்பற்றிய தகவல்களைத் தந்துள்ளார்.
# ஜேம்சு தீவார்

**சர் ஜேம்சு தீவார்** {Sir James Dewar) (20 செப்டம்பர் 1842 – 27 மார்ச் 1923) என்பவர் ஒரு இசுகாட்லாந்து வேதியியலாளர் மற்றும் இயற்பியலறிஞர் ஆவார். இவர் வெப்பப்படுத்துவதற்கான வெப்பக்குடுைவயை கண்டுபிடித்தமைக்காக பெயர் பெற்றவர் ஆவார். இந்தக் கண்டுபிடிப்பு வாயுக்களை திரவமாக்கும் ஆய்வோடு தொடர்புைடயது. இவர் அணு மற்றும் மூலக்கூறு நிறமாலையியல் சார்ந்த ஆய்வுகளிலும் ஈடுபட்டார். இந்தக் களங்களில் 25 ஆண்டுகளுக்கும் மேலாக அவர் பணிபுரிந்திருக்கிறார்.
# ஜேம்சு தீவார்

## தொடக்க கால வாழ்க்கை

ஜேம்ஸ் தீவார் 1842 ஆம் ஆண்டு பெர்த்சைரில் உள்ள கிண்கார்டின் என்ற இடத்தில் ஆன் தீவார் மற்றும் தாமஸ் தீவார் ஆகியோருக்குப் பிறந்த ஆறு மகன்களில் இளையவராகப் பிறந்தார். அவர் கிண்கார்டின் பாரிஸ் பள்ளியிலும் பின்ன டாலர் அகாதெமியிலும் கல்வி பயின்றார். இவர் 15 வயதாக இருக்கும் போது இவரது பெற்றோர்கள் இறந்தனர். இவர் எடின்பரோ பல்கலைக்கழகத்தில் வேதியியலை லியோன் பிளேபேரின் கீழ் பயின்றார். பின்னர் இவர் பிளேபேரின் நேர்முக உதவியாளராக ஆனார். தீவார் கென்ட் பல்கலைக்கழகத்தில் பிரெடரிக் அகஸ்ட் கெகுலேயின் கீழும் பயின்றுள்ளார்.
# ஜேம்சு தீவார்

## தொழில் வாழ்க்கை

1875 ஆம் ஆண்டு, தீவார் கேம்பிரிச்சுப் பல்கலைக்கழகத்தில் இயற்கை பரிசோதனையியல் தத்துவப் பிரிவில் ஜேக்சோனியன் பேராசிரியராகத் தேர்வு செய்யப்பட்டார். இவர் இராயல் சங்கத்தின் உறுப்பினரானார். 1877 ஆம் ஆண்டில், முனைவர் ஜான் ஆல் கிளாட்ஸ்டோன் என்பவருக்குப் பதிலாக வேதியியல் துறையின் பேராசிரியராக ஆனார். 1897 ஆம் ஆண்டில் வேதியியல் சங்கத்தின் தலைவராகவும், 1902 ஆம் ஆண்டில் அறிவியல் மேம்பாட்டிற்கான பிரித்தானிய சங்கத்தின் தலைவராகவும் ஆனார். இத்தோடு கூடவே, இவர் இலண்டனின் நீர் பகிர்மானத்தைக் கண்காணிப்பதற்கான இராயல் ஆணையத்திற்கும், 1893 முதல் 1894 வரை வெடிபொருள்களுக்கான குழுவிற்கும் தலைவராக பணிபுரிந்தார்.வெடிபொருள்களுக்கான குழுவில் இருந்த போது இவரும் சர் பிரெடெரிக் அகஸ்டஸ் அபெல்லும் சேர்ந்து கார்டைட் என்ற புகையில்லா வெடிமருந்து மாற்று ஒன்றை உருாக்கினர்.  
1867 ஆம் ஆண்டில தீவார் பென்சீனிற்கு பல்வேறு வேதி வாய்ப்பாடுகளைக் குறிப்பிட்டார். அத்தகைய வாய்ப்பாடுகளில் ஒன்று பென்சீனை சரியாகக் குறிப்பிடாத ஒன்று இன்று வரை சில நேரங்களில் தீவார் பென்சீன என அழைக்கப்படுகிறது. 1869 ஆம் ஆண்டில் இவர் எடின்பர்க் இராயல் சங்கத்தின் உறுப்பினராகத் தேர்ந்தெடுக்கப்பட்டார். இவரை முன்மொழிந்தவர் இவரது வழிகாட்டியான லியோன் ப்ளேபேர் ஆவார். இயற்பியல் மற்றும் வேதியியல் தொடர்பான அவரது நாட்டமானது 1874 ஆம் ஆண்டிலிருந்து தொடங்குகிறது எனக் கூறலாம். பிரித்தானிய சங்கத்தின் முன்னர் திரவ வாயுக்களின் உள்ளுறை வெப்பம் தொடர்பாக உரையாற்றியதிலிருந்து இது தொடங்கியது. 1878 இல், லூயி பால் கையேட்டே மற்றும் ரவுல் பிக்டே ஆகியோரின் அப்போதைய சமீபத்திய பணி தொடர்பாக இராயல் நிறுவனத்தில் ஒரு வெள்ளிக்கிழமை மாலை உரையாற்றினார்.
# ஹூண்டாய் மோட்டார் இந்தியா லிமிடெட்

ஹூண்டாய் மோட்டார் இந்தியா லிமிடெட் ஓர் தென் கொரியாவின் ஹூண்டாய் மோட்டார் நிறுவன கிளை நிறுவனமாகும்.இந்நிறுவனத்தின் இந்திய வாகன உற்பத்தியின் பங்கு 2019 பிப்ரவரி நிலவரப்படி 16.2 சதவீதமாகும்.  
ஹூண்டாய் மோட்டார் இந்தியா லிமிடெட் மே 6 1996ம் ஆண்டு இந்தியாவில் தொடங்கப்பட்ட வாகன உற்பத்தி நிறுவனமாகும். அக்காலகட்டத்தில் பெரும்பாலும் அறியப்படவில்லை.பதிற்றாண்டுகளுக்கு பின்னர் வெளிநாட்டு வாகனநிறுவனங்களின் வருகையால் மாபெரும் போட்டியாளராக தற்போது செயல்பட்டு வருகிறது.
# ஹூண்டாய் மோட்டார் இந்தியா லிமிடெட்

## வரலாறு

ஹூண்டாய் சான்றோ எனும் வாகனம் 1998ம் ஆண்டு செம்டம்பர் 22ம் நாள் அறிமுகப்படுத்தப்பட்டது.அதே காலகட்டத்தில் இந்நிறுவனம் நாட்டின் 2வது வாகன ஏற்றூமதியாளராக திகழ்ந்தது.தற்போது வரை 10க்கும் மேற்பட்ட வாகன மாதிரிகளை தயாரித்து சந்தை படுத்தியுள்ளது.  
இந்தியா தவிர்த்து உலகம் முழுவதும் 87க்கும் மேலான நாடுகளுக்கு ஏற்றுமதியாகிறது
# ஹூண்டாய் மோட்டார் இந்தியா லிமிடெட்

## உற்பத்தி

தமிழ்<nowiki/>நாட்டில் இந்நிறுவனம் சென்னை<nowiki/>அருகே இருங்காட்டுக்கோட்டை மற்றும் திருப்பெரும்புதூர் ஆகிய பகுதிகளில் அமைத்துள்ள ஆலைகளில் ஆண்டிற்கு 7.5 லட்சம் வாகனங்களை உற்பத்தி திறன் வாய்ந்தவையாகும்.
# ஆதித்யா தாக்கரே

**ஆதித்யா தாக்கரே ** (*aditya thackeray*, பிறப்பு: 13 சூன் 1990) இந்திய அரசியல்வாதியும் சட்டமன்ற உறுப்பினரும் ஆவார்
. சிவசேனா கட்சித் தலைவர் உத்தவ் தாக்கரே அவர்களின் மகன் ஆவார்
.
பால் தாக்கரே அவர்களின் பேரன் ஆவார் .
2019 ஆம் ஆண்டு மகாராஷ்டிரா சட்டசபை தேர்தலில் சிவ சேனா கட்சி சார்பாக வோர்லி தொகுதியில் இருந்து சட்டமன்ற மன்ற உறுப்பினராகத் தேர்ந்தெடுக்கப்பட்டார் .இவர் தனது பள்ளி படிப்பை பம்பாய் ஸ்காட்டிஷ் பள்ளி படித்தார் . மும்பை செயின்ட் சேவியர் கல்லூரியில் பட்டப்படிப்பை முடித்தார் . கே. சி.சட்ட கல்லூரியில் தனது சட்ட மேற்படிப்பை படித்தார் 2010 ஆம் ஆண்டு சிவ சேனா கட்சியின் துணை பிரிவான யுவ சேனா வின் தலைவர் ஆனார் 2018 ஆம் ஆண்டில் இருந்து சிவ சேனா கட்சியின் முக்கியத் தலைவர் ஆனார்
# ஈப்பிடிப்பான்

**ஈப்பிடிப்பான்** பெரும்பாலும் ஊர்க்குருவி அல்லது புல்புல் என்னும் கொண்டைக்குருவி யளவிலுள்ள சிறு பறவைச் சாதிகள் இவற்றின் அலகு குட்டையாகவும் அகலமாகவும், அடி அழுந்தியும், நுனிமுனை கொக்கிப்போல வளைந்தும் இருக்கும். ஈ, சுள்ளான், கொசு, ஈசல், விட்டில் முதலிய சிறு பூச்சி<nowiki/>களே இவற்றிற்கு முக்கியமான இரை. மரத்தின் மேற்கிளைகளிலோ, தந்திக்கம்பி முதலியவற்றின் மேலோ, நிமிர்ந்து உட்கார்ந்திருந்து, பூச்சியைக் கண்டவுடன் துடுமெனப் பாய்வதுபோலப் பறந்துபோய்ப் பற்றும். பூச்சி தப்பித்துக் கொள்ள முயன்று இங்குமங்கும் பாய்ச்சல் காட்டிச் சுழலுமானால், அதற்கேற்றவாறு இப்பறவையும் தக்கவாறு திரும்பியும், சுழன்றும், கரணம் போட்டும், அவற்றைப் பிடிக்க முயலும் திறமை அதிசயமாக இருக்கும். இரையைப் பிடித்துக்கொண்டு திரும்பத் தானிருந்த விடத்திற்கு வந்து உட்காரும். இவற்றில் சில சாதிகளுண்டு. அவற்றில் சில அவை காணப்படும் பகுதியிலேயே வாழ்பவை. சில சில பருவங்களில் அவ்விடங்களுக்கு வலசை வருவன.
# ஈப்பிடிப்பான்

## வாழிடம்

இவை பெரும்பாலும் மரங்களில் இலை, புல், சிறு வளார், வேர், பாசம் முதலியவற்றைக் கொண்டு கிண்ணம்போன்ற கூடு கட்டும் சாதாரணமாக 3-5 முட்டைகள் இடும். மாசி முதல் ஆடி வரையில் இவை குஞ்சு பொரிக்குங்காலம். இவற்றின் ஒலி சாதாரணமாகக் கிண்கிணி போலச் செவிக்கு இனிமையாக இருக்கும். தென்னிந்தியாவிலுள்ள சில இனங்கள் இங்குக் குறிக்கப்படுகின்றன. கருநீல ஈப்பிடிப்பான் (மஸ்க்கிகாப்புலா டிக்கெல்லியீ) ஊர்க்குருவி அளவுள்ளது. ஆண் முதுகுபுறம் நீலி. நெற்றியும் புருவமும் தோளும் பளிச்சென்ற நீலம். மார்பு இரும்புத் துருபோன்ற மங்கலான செந்நிறம். வயிற்றுப்புறம் இறங்கி வரவர வெண்மை நிறம் மிகும். பெண் ஆணைவிட மங்கலாக வெளுத்துத் தோன்றும். இவை தனித்தனியாக இருக்கும். செறிவில்லாத முட்செடிக் குறுங்காடுகளிலும் இலையுதிர் காடுகளிலும் வசிக்கும். மேடு பள்ளமான மலையடிவாரப் பள்ளத்தாக்குக்களில் குளிர்ச்சியான நிழலுள்ள சோலைகளிலும் மூங்கில் புதர்களிலும் இருக்கும். வீட்டுத்தோட்டங்கள் தோப்புக்களிலும் வரும்.
மிகவும் அழகான இந்தப் பறவை நிழலான தோப்புக்களிலும் தோட்டங்களிலும் இலையுதிர் காடுகளிலும் மூங்கிற் புதர்களிலும் வசிக்கும். இவை தாமாகவும் மற்றும் வேறு சாதிச் சிறு பறவை<nowiki/>களோடு கூடியும் பூச்சி வேட்டையாடும். பூச்சியைப் பிடிக்க ஆண் துவண்டு வளைந்து பறந்து போகும் போதும், மரத்திலிருந்து மரம் மேலுயர்ந்தும் கீழே தாழ்ந்தும் அலை போலப் பறக்கும் போதும் அதன் வால் இறகுகள் கொடிபோலப் பின்னால் ஆடிக்கொண்டு வருவது அழகாக இருக்கும். இதன் ஒலி சே-சேச்வே என்று கேட்கும்; காதுக்கு இனிமையாக இராது. இணைகூடும் காலங்களில் ஆணும் பெண்ணும் இனிமையான சில கலகள் ஒலி செய்யும். மாசி முதல் ஆனி வரையில் முட்டையிடும். விசிறிக்குருவி போலவே இதுவும் மெல்லிய புல்இழை முதலியவற்றைக் கொண்டு கூடுகட்டிச் சிலந்தி வலையைக் கொண்டு போர்த்தும். 3-5 வெண்மை கலந்த ரோஜா நிறமானதும் செம்பழுப்புநிறப் புள்ளி விழுந்ததுமான முட்டையிடும். ஆணும் பெண்ணும் கூடு கட்டுவது முதலிய தொழிலில் ஈடுபடும். எனினும் பெண்ணே நிரம்ப வேலை செய்யும். 15-16 நாள் அடைகாக்கும். குஞ்சு பொரித்து 12 நாளில் கூட்டைவிட்டுப் பறக்கக் கூடும்.
# ஈப்பிடிப்பான்

## இனங்கள்

**வெண்ணீல ஈப்பிடிப்பான்** (யூமையியாஸ் தலஸ்ஸினா) : ஆண், பளபளப்பான நீலமும் பச்சையும் கலந்த நிறமுடையது. இதுவும் ஊர்க்குருவியளவே இருக்கும். பெண் ஆணைவிட மங்கலாகவும் நரையாகவும் காணும். இது கோடையில் இமயமலை நெடுக 4-10 ஆயிரம் அடிகளிலும், அஸ்ஸாம், பர்மாவைக் கடந்தும் இருக்கும். குளிர்காலத்தில் தெற்கு நோக்கி வலசைவந்து, தமிழ் நாட்டின் தென்கோடிவரையிலும் செல்லும். இதற்கு நெருங்கிய ஓர் இனம் நீலகிரி வெள்ளைவால் ஈப்பிடிப்பான் (யூமையியாஸ் ஆல்பிகா டேட்டா), தென்னிந்திய மலைகளில் மிகச்சாதாரணமாக வாழ்வது. இதன் நிறமும் நீலமே. வாலின் அடிப்பாகமும் அடிவயிறும் வெண்மையாக இருக்கும்.  
**வெண்புள்ளி விசிறிக் குருவி** (லியூக்கோசர்க்கா பெக்ட்டொராலீஸ்) என்பது மற்றொரு சிறு ஈப்பிடிப்பான். இதை அவர்களின் நடுவிலுள்ள தோட்டங்களிலும் காணலாம். இவை பெரும்பாலும் இணையிணையாகவே வாழும். ஓர் இணை ஏதோ ஓரிடத்தைச் சுற்றியே நிலைத்திருக்கும். இது களிப்புமிக்க சுறுசுறுப்பான பறவை. புகைபோன்ற கபிலநிறமுள்ளது. இதன் புருவம் வெண்மையாக விளக்கமாகக் காணப்படும். மார்பிலும் பக்கங்களிலும் வெண்புள்ளி விழுந்திருக்கும். வயிறு வெண்மை . இதன் சிறப்பான அடையாளம் இதன் வாலே. அதை நிமிர்த்தி வீசிறிபோல விரித்துக்கொண்டு, சிறகுகளை இரண்டு மருங்கிலும் தொங்கவைத்துக் கொண்டிருக்கும். இதைச் சேர்ந்த இன்னோர் இனம் வெண்புருவ விசிறிக்குருவி (லியூக்கோ சர்க்கா ஆரியோலா) உண்டு. அது அகன்ற வெள்ளை நெற்றியும் வெண்மையான அடிப்பாகங்களும் உள்ளது. அது மிகவும் சாதாரணமாக இந்தியா முழுவதும் வாழும் விதிக்குருவிக் கூடு மென்மையான புல்லும் நாரும் இழையும் கொண்டு கட்டின மிக அழகான சிறு கிண்ணம். அதன் மேலெல்லாம் சிலந்தி வலையால் போர்த்தும் வேய்ந்தும் இருக்கும். அது மாம்பழச் சிட் டின் (அயோரா) கூட்டைப்போலவே இருக்கும். ஆனால் ஒரு முக்கிய வேறுபாடு உண்டு. அதன் கூட்டைப்போல அடியில் வட்டமாக அமையாமல், புல்லுக்கொத்தும், மரப்பட்டை உரியும் குப்பைபோல அசிங்கமாகத் தொங்கவிட்டிருக்கும். மூன்று வெண்மை கலந்த ரோஜா நிறமான முட்டைகளிடும். ஆணும் பெண்ணும் சேர்ந்து கூடுகட்டும். மாறி மாறி அடைகாக்கும். இரண்டும் குஞ்சுகளைப் பேணும். நரைத்தலை ஈப்பிடிப்பான் ((குலிசிகாப்பா சிலோனென்சிஸ்) மலைகளில் சாதாரணமாக உள்ள சிறு பறவை.  
**அரிவாள் குருவி** அல்லது வால் குருவி (சிட்ரியா பரதீசீ (Tchitrea paradisi) என்னும் இன்னொரு ஈப்பிடிப்பான் இங்கு உண்டு. இது கொண்டைக் குருவி யளவிருக்கும். இதில் முதிர்ச்சியுற்ற ஆண் வெள்ளிபோன்ற வெண்ணிறமுடையது. தலை உலோகம்போல் மினுமினுப்புள்ள கரியநிறமுள்ளது. இதில் கரிய கொண்டை உண்டு . வாலில் 10-15 அங்குல முள்ள வெண்மையான இரண்டு இறகுகள் நாடா போலக் காணப்படுகின்றன. நீண்டு தொங்கிக்கொண்டிருக்கும். பெண்ணும் முதிர்ச்சியுறாத ஆண் இளம்பறவையும் முதுகு பக்கம் செம்பழுப்பாகவும், கீழ்ப்பக்கம் நரைவெண்மையாகவும் இருக்கும். இளைய ஆணுக்கு இரண்டு வாலிறகுகளும் செம்பழுப்பாகவே இருக்கும். பெண்ணுக்கு இந்த நீண்ட வாலிறகுகள் இருப்பதில்லை. இவை தனித்தோ இணையாகவோ மர மடர்ந்த இடங்களில் வாழும். இந்தியாவில் எங்கும் 5,000 உயரம் வரையில் இருக்கிறது பல இடங்களில் எப்போதுமே வசிக்கும்.
# ஈப்பிடிப்பான்

## ஆதாரங்கள்

-
# சம்மு காசுமீர் (ஒன்றியப் பகுதி)

**சம்மு காசுமீர் ஒன்றியப் பகுதி** (**Jammu and Kashmir Union Territory**) இந்திய நாடாளுமன்றம் 5 ஆகத்து 2019 அன்று இயற்றிய சம்மு காசுமீர் சீரமைப்புச் சட்டத்தின்படி, சம்மு காசுமீர் மாநிலத்தை சம்மு காசுமீர் ஒன்றியப் பகுதி மற்றும் லடாக் ஒன்றியப் பகுதி என இரண்டாகப் பிரிக்கப்பட்டது. இவ்விரு ஒன்றியப் பகுதிகளின் ஆட்சி முறை 31 அக்டோபர் 2019 அன்று நள்ளிரவு முதல் நடைமுறைக்கு வந்துள்ளது. சம்மு காசுமீர் ஒன்றியப் பகுதியின் முதல் துணைநிலை ஆளுநராக 31 அக்டோபர் 2019 அன்று நள்ளிரவில் கிரீசு சந்திர முர்மு பதவி ஏற்றது முதல் சம்மு காசுமீர் ஒன்றியப் பகுதி நிறுவப்பட்டது.  
சம்மு காசுமீர் அரசின் அலுவல் மொழிகளாக காசுமீரி, உருது, இந்தி, தோக்கிரி மற்றும் ஆங்கிலம் ஆகியவைகள் இருக்கும் என 1 செப்டம்பர் 2020 அன்று இந்திய அரசு அறிவித்துள்ளது.
# சம்மு காசுமீர் (ஒன்றியப் பகுதி)

## ஜம்மு காஷ்மீர் மற்றும் லடாக் ஒன்றியப் பகுதிகளின் துவக்கம்

பின்னர் 31 அக்டோபர் 2019-இல் துவக்கப்பட்ட புதிய ஜம்மு காஷ்மீர் மற்றும் லடாக் ஒன்றியப் பகுதிகளின் வரைபடம்]]  
சர்தார் வல்லபாய் படேலின் பிறந்த நாளான 31 அக்டோபர் 2019 அன்று ஜம்மு காஷ்மீர் மற்றும் லடாக் ஆகியவைகள் தனித்தனி ஒன்றியப் பகுதிகளாக செயல்படும் என இந்திய அரசு அறிவித்தது.
# சம்மு காசுமீர் (ஒன்றியப் பகுதி)

## ஜம்மு காஷ்மீர் மற்றும் லடாக் ஒன்றியப் பகுதிகளின் துவக்கம்

### எல்லைகள்

இதன் வடக்கில் பாகிஸ்தான் ஆக்கிரமிப்பில் உள்ள வடக்கு நிலங்கள், கிழக்கில் லடாக், தெற்கில் இமாச்சலப் பிரதேசம் மற்றும் பஞ்சாப் மாநிலங்கள், மேற்கில் பாகிஸ்தான் ஆக்கிரமிப்பில் உள்ள ஆசாத் காஷ்மீர் எல்லைகளாக உள்ளது. புதிய ஜம்மு காஷ்மீர் ஒன்றியப் பகுதியின் புதிய வரைபடத்தை 2 நவம்பர் 2019 அன்று இந்திய அரசு வெளியிட்டுள்ளது. புதிய வரைபடத்தில் ஜம்மு காஷ்மீர் ஒன்றியப் பகுதியில் பாக்கித்தான் ஆக்கிரமிப்பு பகுதிகள் காட்டப்பட்டுள்ளது. இந்தியாவின் புதிய வரைபடத்திற்கு பாகிஸ்தான் எதிர்ப்பு தெரிவித்துள்ளது.
# சம்மு காசுமீர் (ஒன்றியப் பகுதி)

## பரப்பளவு

பாகிஸ்தான் ஆக்கிரமிப்பில் உள்ள ஆசாத் காஷ்மீர் மற்றும் வடக்கு நிலங்கள் பகுதிகளின் 78,114 சதுர கிலோ மீட்டர் தவிர்த்த ஜம்மு காஷ்மீர் ஒன்றியப் பகுதியின் பரப்பளவு 42,241 சகிமீ ஆகும்.
# சம்மு காசுமீர் (ஒன்றியப் பகுதி)

## வரலாறு

இந்திய நாடாளுமன்றம் நிறைவேற்றிய 2019 ஜம்மு காஷ்மீர் மறுசீரமைப்புச் சட்டத்தின்படி ஜம்மு காஷ்மீர் மாநிலத்திற்கு வழங்கப்பட்டிருந்த இந்திய அரசியல் அமைப்புச் சட்டப் பிரிவு, 370 மற்றும் ஜம்மு காஷ்மீருக்கு சிறப்புரிமை அளிக்கும் இந்திய அரசியலமைப்புச் சட்டம், பிரிவு 35ஏயும் நீக்கப்பட்டது. மேலும் ஜம்மு காஷ்மீர் மாநிலத்தை 31 அக்டோபர் 2019 முதல் ஜம்மு காஷ்மீர் ஒன்றியப் பகுதி மற்றும் லடாக் ஒன்றியப் பகுதி என இரண்டாகப் பிரித்து, சட்டமன்றம் கொண்ட ஜம்மு காஷ்மீர் யூனியன் பிரதேசமாகவும் மற்றும் சட்டமன்றம் இல்லாத லடாக் ஒன்றியப் பிரதேசமாக நிறுவ வகை செய்யப்பட்டது. ஜம்மு காஷ்மீர் ஒன்றியப் பகுதியின் முதல் துணைநிலை ஆளுநராக 31 அக்டோபர் 2019 அன்று நள்ளிரவில் கிரீஷ் சந்திர முர்மு பதவி ஏற்றது முதல் ஜம்மு காஷ்மீர் ஒன்றியப் பகுதி நிறுவப்பட்டது. 25 அக்டோபர் 2019 அன்று ஜம்மு காஷ்மீர் ஒன்றியப் பகுதியின் முதல் துணைநிலை ஆளுநராக **கிரீஷ் சந்திர முர்மு** நியமிக்கப்பட்டார்.  
ஜம்மு காஷ்மீர் ஒன்றியப் பகுதியின் சட்டமன்றம் 107 முதல் 114 உறுப்பினர்கள் இருப்பர். சட்டமன்ற உறுப்பினர்களின் பதவிக்காலம் 5 ஆண்டுகள் ஆகும். முதலமைச்சர் மற்றும் அமைச்சர்களை துணைநிலை ஆளுநரே நியமிப்பார். சட்டமன்ற நிர்வாகத்தில் துணைநிலை ஆளுநருக்கு அமைச்சரவைக் குழு ஆலோசனைகள் வழங்குவர். மற்ற விசயங்களில் துணைநிலை ஆளுநரே முடிவு எடுக்கும் அதிகாரம் உள்ளது.
# சம்மு காசுமீர் (ஒன்றியப் பகுதி)

## மாவட்டங்கள்

ஜம்மு காஷ்மீர் ஒன்றியப் பகுதியின் ஜம்மு வருவாய் கோட்டத்தில் 10 மாவட்டங்களும், ஸ்ரீநகர் வருவாய் கோட்டத்தில் 10 மாவட்டங்களும் கொண்டுள்ளது.
# சம்மு காசுமீர் (ஒன்றியப் பகுதி)

## மாவட்டங்கள்

### ஜம்மு வருவாய் கோட்டத்தின் மாவட்டங்கள்

| JA | ஜம்மு மாவட்டம் | ஜம்மு | http://jammu.gov.in/ |
| --- | --- | --- | --- |
| DO | தோடா மாவட்டம் | தோடா | http://doda.gov.in/ |
| KW | கிஷ்துவார் மாவட்டம் | கிஷ்துவார் | http://www.kishtwar.nic.in/ |
| RA | ரஜௌரி மாவட்டம் | ரஜௌரி | http://rajouri.nic.in/ |
| RS | ரியாசி மாவட்டம் | ரியாசி | http://reasi.gov.in/ |
| UD | உதம்பூர் மாவட்டம் | உதம்பூர் | http://udhampur.gov.in/ |
| RB | இராம்பன் மாவட்டம் | ராம்பன் | http://ramban.gov.in/ |
| KT | கதுவா மாவட்டம் | கதுவா | http://kathua.gov.in/ |
| SB | சம்பா | சம்பா | http://samba.gov.in/ |
| PO | பூஞ்ச் | பூஞ்ச் | http://poonch.gov.in/ |
| மொத்தம் | } |  |  |
# சம்மு காசுமீர் (ஒன்றியப் பகுதி)

## மாவட்டங்கள்

### ஸ்ரீநகர் வருவாய் கோட்டத்தின் மாவட்டங்கள்

| SR | ஸ்ரீநகர் மாவட்டம் | ஸ்ரீநகர் | http://srinagar.nic.in/ |
| --- | --- | --- | --- |
| AN | அனந்தநாக் மாவட்டம் | அனந்தநாக் | http://anantnag.gov.in/ |
| KG | குல்காம் மாவட்டம் | குல்காம் | http://kulgam.gov.in/ |
| PU | புல்வாமா மாவட்டம் | புல்வாமா | http://pulwama.gov.in/ |
| SH | சோபியான் மாவட்டம் | சோபியான் | http://shopian.nic.in/ |
| BD | பட்காம் மாவட்டம் | பட்காம் | http://budgam.nic.in/ |
| GB | காந்தர்பல் மாவட்டம் | காந்தர்பல் | http://ganderbal.nic.in |
| BPR | பந்திபோரா மாவட்டம் | பந்திபோரா | http://bandipore.gov.in/ |
| BR | பாரமுல்லா மாவட்டம் | பாரமுல்லா | http://baramulla.nic.in/ |
| KU | குப்வாரா மாவட்டம் | குப்வாரா | http://kupwara.gov.in/ |
| மொத்தம் | } |  |  |
இதனுடன் கூட பாகிஸ்தான் ஆக்கிரமிப்பில் உள்ள, ஜம்மு காஷ்மீரின் பகுதிகளான ஆசாத் காஷ்மீர் பகுதியில் உள்ள பூஞ்ச் வருவாய் கோட்டம், முசாஃபராபாத் வருவாய் கோட்டம் மற்றும் மிர்பூர் வருவாய் கோட்டத்தின் 10 மாவட்டங்கள் ஜம்மு காஷ்மீர் ஒன்றியப் பகுதியின் வரைபடத்தில் இந்திய அரசு இணைத்துக் காட்டியுள்ளது.
# சம்மு காசுமீர் (ஒன்றியப் பகுதி)

## இதனையும் காண்க

- சம்மு காசுமீர் மறுசீரமைப்புச் சட்டம் 2019
- சம்மு காசுமீர் தொகுதிகள் மறுவரையறை அறிக்கை
- சம்மு காசுமீர் இருப்பிடச் சான்று
- இந்திய அரசியலமைப்பு சட்டம், பிரிவு 370
- இந்திய அரசியலமைப்புச் சட்டம், பிரிவு 35ஏ
- சம்மு காசுமீர் இராச்சியம்
- காசுமீரி திரைப்படத்துறை
- சம்மு காசுமீரின் இசை